Mladí ľudia milujú čítanie a literatúra im ide naproti. Žáner young adult doslova ovládol literárny trh a priviedol ku knihám tisíce ďalších nadšených čitateľov. Vydavateľstvo Ikar preto prinieslo na pulty slovenských kníhkupectiev novú značku YOLi, ktorej názov vznikol z anglického termínu young literature. Je teda celkom jasné, že sa zameriava na knihy prevažne pre mladých dospelých.
YOLácky tím usilovne pracuje na tom, aby sa tieto výnimočné knižky dostali až k vám v krásnom dizajne a originálnom spracovaní. Ikonickým logom knižiek je malý čierny motýľ – symbol rastu, zmeny a transformácie, vlastností typických pre túto čitateľskú skupinu.
YOLi knihy v sebe ukrývajú svet plný fantázie, pocitov a farieb. Ponúkajú celé spektrum žánrov, od fantasy, dystópií až po romance. Je v nich veľa inšpirácie a hlbokých myšlienok. Množstvo príbehov, ktoré vás chytia za srdce, vás zasiahnu svojím silným príbehom alebo si pri nich jednoducho príjemne oddýchnete a vyčaria vám úsmev na tvári.
V súčasnosti je na trhu vyše 100 titulov, z ktorých si môžete vybrať, a pár z nich vám predstavíme aj v tomto článku, mimo iného aj horúcu novinku Lov na baziliška, ktorú prečítate na jedno posedenie.
Andrej Žvalevskij, Jevgenija Borisovna Pasterna – Lov na baziliška
Lov na baziliška je napínavý príbeh zo stredoškolského prostredia s jemnou romantickou linkou. Sledujeme v ňom hlavnú hrdinku Ksiu, ktorej nečakane zomrie najlepšia kamarátka. Myška sa s niekoľkými spolužiakmi uliala z vyučovania a užila drogu s prímesou jedu, známu ako Bazilišok. Otrávených je niekoľko, no len Myšku stála skúsenosť život.
Prípad vyšetrujú ako vraždu, v putách odchádza aj jedna osoba z radov učiteľov. Ksiu by najradšej na všetko zabudla, ale nedokáže to, a tak sa rozhodne odhaliť toho, kto to celé zapríčinil.
Tragédia vyvolala strach, no zjavne všetkých neodradila od experimentovania s omamnými látkami. Buď bude Ksiu bojovať do posledných síl, alebo sa vzdá. V takom prípade sa však potvrdí povera, že "bazilišok" býva nesmrteľný.
Príbeh:
Príbeh, ktorý v sebe kniha ukrýva, má ušľachtilý cieľ – odradiť od drog. Autori chceli poukázať na to, že drogy sú problém, a aj keď je ťažké proti nim bojovať, mali by sme sa o to aspoň pokúsiť. Zaujímavým prvkom príbehu je, že vlastne nie je podstatné, kto stojí za danou tragédiou, ale prečo ju spáchal a či sa tomu v budúcnosti dá nejako zabrániť.
V príbehu nechýbajú ani popkultúrne narážky, čo ocenia najmä fanúšikovia Harryho Pottera, ktorý v knihe zohráva dosť významnú úlohu.
Štýl písania:
Autori zvolili jednoduchý a pútavý štýl písania. Príbeh má rýchly spád a číta sa ľahko a rýchlo. Navyše má kniha cca 200 strán, takže je ako stvorená na jedno popoludnie.
Komu by sa kniha mohla páčiť:
Fanúšikom young adult literatúry, ktorí ocenia v knihách aj morálne posolstvo a satiru, tínedžerom a mladším čitateľom, ktorých zaujíma problematika drog, alebo tým, ktorí obľubujú kratšie knižky.
Karen M. McManus – Jeden z nás klame/Nechaj si to pre seba
Ak máte chuť na naozaj kvalitné a originálne YOLi knižky zo stredoškolského prostredia, knihy Jeden z nás klame a Nechaj si to pre seba od Karen M. McManus sú dokonalou voľbou. Obe knižky majú pútavú detektívnu linku, jedinečný štýl písania, sympatické a reálne postavy a príbeh, ktorý vás vtiahne a nepustí až do konca.
Elle Kennedy – Návrh
V žánri new adult s ratingom 17+ vydáva YOLi aj ľúbostnú sériu Off- Campus s erotickým nádychom z hokejového prostredia. Prvý diel s názvom Návrh je vynikajúcou jednohubkou, ktorá očarí aj tých, ktorí ľúbostným románom až tak neholdujú. Elle Kennedy je totiž majsterkou v písaní jednoduchých, no neskutočne pútavých milostných príbehov.
Gayle Forman – Stratení
Americká spisovateľka Gayle Forman nie je v žánri young adult žiadnym nováčikom. Napísala také hity, ako Iba jeden deň, Iba jeden rok alebo dojemný a silný príbeh s názvom Ak zostanem, ktorý sa dočkal aj filmového spracovania.
Jej knihy sú veľmi emotívne a vďaka jej jedinečnému štýlu písania sa čítajú veľmi rýchlo. Výnimkou nie je ani kniha Stratení – dojemný príbeh troch mladých ľudí, ktorí sa cítia nesmierne osamelí a… stratení.
Don Zolidis – Sedem rozchodov Amy a Craiga
Sedem rozchodov Amy a Craiga je prvotina amerického spisovateľa Dona Zolidisa. Je to príbeh lásky dvoch rozdielnych a celkom komplikovaných tínedžerov, ktorý vás najmä pobaví (a dojme). Táto nenáročná rozchodová jednohubka je ako stvorená na víkendové čítanie a jednoznačne vám vylepší náladu a vyčarí úsmev na tvári.
Karen Rivers – Niečo si želaj
Niečo si želaj je kniha, ktorá nesadne každému, no ten, kto jej dá šancu, zažije poriadny šok. Nie je to totiž žiadna milá a nenáročná romantika, akoby sa na prvý pohľad mohlo zdať.
Je zvláštna, netradičná, mätúca, nervydrásajúca, plná zvratov, ale aj hlbokých myšlienok. Budete sa v deji strácať, nebudete rozumieť, čo sa tam deje, až kým vám záver nedá facku a poriadne nešokuje. Jedno je ale isté, na knihu len tak ľahko nezabudnete…
Výber YOLi kníh je naozaj pestrý a rôznorodý, až tak, že sme mali problém s výberom kníh do článku – je ich totiž tak veľa, že by zoznam kníh musel byť minimálne dvakrát taký dlhý.
Veríme však, že aj v tomto výbere si každý nájde niečo pre seba. Ak chcete mať prehľad o všetkých YOLi tituloch, odporúčame sledovať ich stránku, kde majú prehľadne zoradené všetky knižky, ktoré zatiaľ vyšli. Želáme vám, už tradične, príjemné čítanie.
Tento obsah vznikol v spolupráci s IKAR, a.s.